ওয়েব ডেস্ক: রাতের কলকাতায় ফের বেপরোয়া গাড়ি চালকের তাণ্ডব। হাডকো মোড়ের কাছে উল্টে গেল গাড়ি। ঘটনায় একের পর এক চাঞ্চল্যকর তথ্য। পুলিস সূত্রে খবর দুর্ঘটনাগ্রস্ত গাড়িটিতে এক তরুণী সহ পাঁচ যাত্রীই মদ্যপ অবস্থায় ছিল। গাড়িতে মদ্যপান পর্ব চলে। ওই তরুণী নিজে সবাইকে পেগ বানিয়ে দেন এবং কয়েকজনকে নিজের হাতে মদ্যপানও করান! সবচেয়ে বেশি খাওয়ানো হয়েছিল চালককে। দুর্ঘটনার পরই ওই তরুণী, চালক ও আরেক যুবক দুর্ঘটনাস্থল থেকে চম্পট দেয়। ধরা পড়ে যায় বাকি দুজন। যদিও তাদের দাবি, শুধু চালকই মদ্যপ অবস্থায় ছিল। যে দুই যুবক ধরা পড়েছে তারা মানিকতলা এলাকার বাসিন্দা। তাদের মধ্যে একজন একটি বহুজাতিক ফুড চেইন সংস্থার কর্মী। আটক যুবকদের দাবি, তাঁরা রুবি থেকে শোভাবাজারের দিকে যাচ্ছিল। হাডকো মোড়ের কাছে একটি গর্তে পড়ে নিয়ন্ত্রণ হারায় গাড়ি। পুলিস তদন্তে জানতে পেরেছে, গাড়িতে মদ্যপান পর্বের সময় ফুল সাউন্ডে গান চালিয়ে দেওয়া হয়। গাড়ির গতি ছিল ঘণ্টায় প্রায় একশো কিলোমিটার। গাড়ির মধ্যে থেকে মদের বোতল ও মোবাইল উদ্ধার করেছে পুলিস। ফেরার তরুণী, গাড়ির চালক ও আরেক যুবক বুড়োতলা এলাকার বাসিন্দা।